ธอส.รื้อโครงสร้างเงินฝากเล็งขอออกสลาก
ธอส.เตรียมขอคลังออกสลาก หวังมาช่วยปรับโครงสร้างเงินยาว
13 มิ.ย. 2559

ธอส.เตรียมขอคลังออกสลาก หวังมาช่วยปรับโครงสร้างเงินยาว
นายฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) เปิดเผยว่า ธอส.เตรียมเสนอบอร์ดเพื่ออนุมัติและเสนอกระทรวงการคลังแก้กฎกระทรวงให้ธนาคารสามารถออกสลากออมทรัพย์ เพื่อเป็นทางเลือกในการระดมเงินฝากที่มีระยะยาวมากขึ้น เพื่อปรับโครงสร้างเงินฝากตามข้อสังเกตของธนาคารแห่งประเทศไทย (ธปท.) ที่ให้ ธอส.ระดมเงินฝากระยะยาวมากขึ้น สอดคล้องกับการให้กู้บ้านที่มีระยะยาว 20-30 ปี
อย่างไรก็ดี ธอส.เห็นว่า การออกสลากไม่ได้แก้ปัญหาโครงสร้างเงินฝากที่แท้จริง เพราะเป้าหมายของการออกสลาก เพื่อระดมเงินแบบเร็วๆ ขณะที่ต้นทุนดอกเบี้ยและเงินรางวัลค่อนข้างสูง จึงจะเสนอแนวทางการปรับโครงสร้างเงินฝากรูปแบบอื่นให้คลังพิจารณาต่อไป
แหล่งข่าวจากกระทรวงการคลัง เปิดเผยว่า ธอส.เคยเสนอขอออกสลากมาแล้วหลายครั้ง แต่คลังเห็นว่าการออกสลากไม่ใช่ภารกิจของ ธอส. เพราะไม่ใช่ธนาคารเพื่อการออมเหมือนธนาคารออมสิน และธนาคารเพื่อการเกษตรและสหกรณ์การเกษตร ที่สามารถออกสลากระดมเงินยาว 3-5 ปี ทั้งนี้ไตรมาสแรก ธอส.มียอดเงินฝาก 7.65 แสนล้านบาท เป็นเงินฝากออมทรัพย์ 20% ที่เหลือเป็นเงินฝากประจำและพันธบัตร